Euroopa Liidule SESAME vaatlejastaatuse taotlemine

Kokkuvõte

SESAME (Synchrotron-light for Experimental Science and Applications in the Middle East ehk sünkrotron-valgusallikas eksperimentaalteaduse ja rakenduste jaoks Lähis-Idas)[1] on Jordaanias asuv rahvusvaheline teadusuuringute ja tipptasemel tehnoloogia keskus. See on ainulaadne projekt, mille eesmärk on kasutada teadusdiplomaatiat rahu ja koostöö edendamiseks laiemas Lähis-Ida piirkonnas[2].

SESAME liikmed on Bahrein, Küpros, Egiptus, Iraan, Iisrael, Jordaania, Pakistan, Palestiina ja Türgi ning Brasiilial, Hiinal, Jaapanil, Kuveidil, Šveitsil, Vene Föderatsioonil ja USA-l ning mitmel ELi liikmesriigil, nagu Prantsusmaa, Saksamaa, Kreeka, Itaalia, Portugal, Hispaania, Rootsi ja Ühendkuningriik, on vaatlejastaatus.

1. Taust

SESAME rajati 2004. aastal UNESCO egiidi all eesmärgiga kasutada teadusdiplomaatiat Lähis-Ida laiemas piirkonnas teaduskoostöö edendamiseks. 45 Nobeli preemia võitjat on projektile avalikus kirjas toetust avaldanud.

Projekt on välja töötatud teadusalgatusena ja sellel on tõeline teaduslik väärtus. SESAME edendab tipptasemel teadustöö ja tehnoloogia arendamist piirkonnas ning hoiab ära või pöörab ümber ajude äravoolu. Ühtlasi ehitab see teadus- ja kultuurisildasid erinevate ühiskondade vahel ja aitab kaasa rahu edendamisele tänu rahvusvahelisele teaduskoostööle. SESAME loob motiveeriva teaduskeskkonna, mis julgustab piirkonna parimaid teadlasi ja tehnolooge piirkonda püsima jääma või naasma. See on Euroopa ja teiste riikide teadlaste koostööplatvorm.

Praegu on SESAME Lähis-Idas üks vähestest projektidest, mille raames edendatakse rahvusvahelist koostööd. SESAME-l võib olla piirkonnale väga positiivne mõju nii teaduslikust kui ka sotsiaal-majanduslikust seisukohast, kuna sünkrotroni keskusel on suur innovatsioonipotentsiaal ja sellel on kiire investeeringutasuvus.

Juba praegu kasutab SESAMEt (st seni loodud rajatisi) piirkonnas üle 200 teadlase. SESAME peaks hakkama täies mahus tööle 2016. aastal, kui selle ehitamise jaoks vajalik kapital on õigeaegselt olemas. SESAME aastane tegevuseelarve on praegu 3,2 miljonit dollarit ning see tõuseb eeldatavalt 6 miljoni dollarini, kui keskus hakkab tööle täies mahus.

2. Euroopa Liidu tegevus ja panus seoses SESAMEga

SESAME on ainulaadne rahvusvaheline algatus Lähis-Idas, mis sai alguse tänu Saksamaa ja teiste ELi liikmesriikide toetusele[3]. Selle loomist inspireeris CERNi eeskuju, mis on olnud Euroopas üks teerajajatest teaduse kasutamisel teadustööst ulatuslikuma koostöö edendamiseks. Sama eeskuju järgides on SESAME eesmärk edendada Lähis-Idas tipptaset teaduses ja tehnoloogias ning ehitada rahvusvahelise teaduskoostöö abil sildu erinevate ühiskondade vahel. Seni on teadlased ja valitsused kõikjalt EList ja mujalt SESAMEt tugevalt toetanud. ELi liikmesriikidest on Küpros SESAME täieõiguslik liige ja veel kaheksa ELi liikmesriiki osalevad SESAME nõukogu koosolekutel vaatlejatena. SESAME põhineb eksperditeadmistel, tehnilisel abil ja seadmetel, mida pakuvad Euroopa partnerlaborid. Sünkrotronkeskused Saksamaalt, Itaaliast, Ühendkuningriigist, Rootsist, Hispaaniast ja Šveitsist on projekti märkimisväärselt toetanud inimressursi ja vahenditega.

Euroopa Komisjon on korduvalt väljendanud oma toetust SESAME-le ning on sellele aastate jooksul eraldanud üle 10 miljoni euro: seitsmenda raamprogrammi raames (5 miljonit eurot CERN-EC raames SESAME magnetite[4] jaoks), 5 miljonit eurot ELi ja Jordaania vahelise kahepoolse finantsabi programmi raames ning spetsiifiliste teadusprojektide abil (nt LinkSCEEM 1 ja 2[5]). ELi peamine tehniline panus SESAMEsse on selle magnetite süsteem peamise kogujaringi jaoks ning seda peetakse SESAME teokstegemise peamiseks kiirendiks. Vajaliku kapitali leidmine on olnud SESAME jaoks suur katsumus. Seepärast on komisjoni ja ELi liikmesriikide panus algatuse rakendamise tagamisel olnud ülioluline.

3. EL peaks taotlema SESAME vaatlejastaatust

27. märtsil 2014 said Euroopa Komisjoni talitused SESAME nõukogult ametliku kutse, milles kutsutakse ELi taotlema SESAME vaatlejastaatust. Menetluse kohaselt tuleb UNESCO peadirektorile saata kiri, milles kinnitatakse, et liit võtab vastu SESAME vaatlejastaatuse, ja teatatakse SESAME-le soovist saada vaatlejaks. Pärast selle kirja kättesaamist kutsutakse SESAME nõukogu hääletama. Senise hea koostöö põhjal võib eeldada, et SESAME nõukogu toetab liidu taotlust. SESAME vaatlejastaatusega ei kaasne õigust hääletada.

Samas on sellel staatusel järgmised eelised: vaatlejad osalevad keskuse täitevasutuse, s.o nõukogu töös, võivad esitada nõukogu koosolekute päevakorrapunkte ja aruteluteemasid, vaatlejariikide kodanikud võivad saada SESAMEs ametikoha ja võimaluse korral võimaldatakse seadmete ja tarvikute hangetes osaleda ainult liikmete või vaatlejariikide territooriumil asuvatel tootjatel ja töövõtjatel. Liikmed peavad maksma iga aasta rahalist toetust, kuid vaatlejatel sellist kohustust ei ole.

SESAME-l on vaieldamatult suur potentsiaal panustada teadusliku tipptaseme ja ulatuslikuma teadusdiplomaatia arendamisse, edendades koostööd ELi, Lähis-Ida ja ELi laiemas naabruses asuvate riikide vahel. Teadusdiplomaatias kasutatakse rahvusvahelist teadus- ja innovatsioonikoostööd soovitusliku vahendina ja mehhanismina, mis aitab parandada suhteid oluliste riikide ja piirkondadega. Teadusdiplomaatia saab toetada ELi jõupingutusi kriisiohjamisel ja rahu tagamisel[6].

Lisaks eeldatakse, et SESAME-l on laialdaselt kasutatava teadusalaste kasutajaringkondade keskusena ulatuslik sotsiaal-majanduslik mõju. SESAME edendab peamisi innovatsiooni komponente, nagu tehnosiire, oskuste ja inimkapitali arendamine, akadeemiline vahetus, teadustöötajate koolitamine, ühine teadus- ja arendustegevus. Sel moel aitab SESAME integreerida piirkonna uuesti ülemaailmsetesse sotsiaal-majanduslikesse protsessidesse, edendades teadmisi ja innovatsiooni Lähis-Idas jõukuse ja stabiilsuse saavutamiseks.

EL investeerib suuri summasid teadusalasesse koostöösesse selles piirkonnas, eelkõige SESAMEsse[7]. Seepärast leiab Euroopa Komisjon, et SESAME vaatlejastaatus:

kajastaks sobivalt algatusega seotud ELi poolset ulatuslikku tegevust ja märkimisväärset toetust. Vaatlejastaatus on juba olulistel ja uutel ülemaailmsetel jõududel, kes piirkonnas tegutsevad (USA, Venemaa, Hiina, Brasiilia ja teised); suurendaks ELi ülemaailmset nähtavust ja tõstaks liidu rahvusvahelist positsiooni olulise osalisena, kes panustab piirkonna teaduslikku tipptasemesse ja arengusse;

· aitaks luua töökohti, suurendada majanduskasvu ja parandada stabiilsust piirkonnas;

parandaks tehnosiiret ja innovatsiooni piirkonnas; osutaks ELi juhtpositsioonile ülemaailmses teadusalases koostöös, pidades silmas juhtpõhimõtteid, säästvat arengut ja vastastikust austust; annaks liidule hea kogemuse seoses hästi toimivate teadusdiplomaatia vahenditega; suurendaks projekti nähtavust, mis omakorda suurendaks toetust teistelt piirkonnas tegutsejatelt.

4. Järeldused

Eespool nimetatud asjaoludele toetudes leiab Euroopa Komisjon, et tänu SESAME vaatlejastaatusele suureneks oluliselt ELi nähtavus ja mõjujõud. Komisjon kutsub nõukogu üles heaks kiitma eespool kirjeldatud lähenemisviisi ja toetama komisjoni meetmete ettevalmistamisel, et saada ELile SESAME vaatlejastaatus.

[1] Sünkrotronides kasutatakse silmale nähtamatut valgust (infrapuna-, ultraviolett-, rõntgenvalgus jms), et uurida eri aineid (bioloogilistest rakkudest aatomiteni). Sünkrotrone kasutatakse väga mitmesugustel eesmärkidel – infrapunakujutiste jaoks, farmaatsiatoodete väljatöötamiseks, päikesepaneelide arendamiseks, CO2 kogumiseks, arheoloogiliste esemete hindamiseks jne.

[2] http://www.sesame.org.jo/sesame/about-us/what-is-sesame.html

[3] Ideega luua rahvusvaheline sünkrotronvalgusallikas Lähis-Idasse BESSY I (Berlin Electron Storage Ring Company for Synchrotron Radiation) masina komponentide põhjal, tulid välja Saksamaa ja muud rahvusvahelised teadlased 90ndate lõpus. Saksamaa valitsus nõustus annetama BESSY I komponendid SESAME-le Jordaanias, kuhu need jõudsid 2002. aasta juunis.

[4] cessamag.web.cern.ch

[5] www.linksceem.eu

[6] Aruanne rahvusvahelise teadus- ja innovatsioonikoostöö strateegia rakendamise kohta (COM(2014)567).

[7] EL on SESAMEt seni toetanud üle 12 miljoni euroga ning lisaks sellele on ELi liikmesriigid andnud ka märkimisväärset mitterahalist abi.